

**ระเบียบมหาวิทยาลัยธรรมศาสตร์**

**ว่าด้วยการใช้จ่ายเงินอุดหนุนการวิจัยที่ได้รับจากเงินงบประมาณแผ่นดิน (ฉบับที่ ๒)   
พ.ศ. ๒๕๕๑**

-----------------------------

โดยที่เป็นการสมควรปรับปรุงระเบียบว่าด้วยการใช้จ่ายเงินอุดหนุนการวิจัยที่ได้รับจากเงินงบประมาณแผ่นดินให้เหมาะสม

อาศัยอำนาจตามความในมาตรา ๑๘ (๑๐) แห่งพระราชบัญญัติมหาวิทยาลัยธรรมศาสตร์   
พ.ศ. ๒๕๓๑ สภามหาวิทยาลัย จึงตราระเบียบไว้ดังต่อไปนี้

**ข้อ ๑** ระเบียบนี้เรียกว่า “ระเบียบมหาวิทยาลัยธรรมศาสตร์ ว่าด้วยการใช้จ่ายเงินอุดหนุน  
การวิจัยที่ได้รับจากเงินงบประมาณแผ่นดิน (ฉบับที่ ๒) พ.ศ. ๒๕๕๑”

**ข้อ ๒** ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ให้ยกเลิกข้อความในข้อ ๕ แห่งระเบียบระเบียบมหาวิทยาลัยธรรมศาสตร์ ว่าด้วย  
การใช้จ่ายเงินอุดหนุนการวิจัยที่ได้รับจากเงินงบประมาณแผ่นดิน พ.ศ. ๒๕๔๙ และใช้ข้อความต่อไปนี้แทน

“ข้อ ๕ การดำเนินการเพื่อขออนุมัติเบิกจ่ายเงิน

ให้หน่วยงานเสนอเรื่องขอความสนับสนุนโครงการวิจัยมายังฝ่ายวิจัย โครงการวิจัยใดได้รับอนุมัติเงินจากสำนักงบประมาณแล้ว ให้คณะเสนอขออนุมัติเบิกเงินงวดวิจัยจากคณะกรรมการ

เมื่อได้รับอนุมัติเบิกเงินงวดวิจัยตามวรรคหนึ่ง ให้คณะนำเงินที่ได้รับเปิดบัญชีเงินฝากประเภทออมทรัพย์ไว้กับธนาคารที่เป็นรัฐวิสาหกิจก่อน โดยระบุชื่อบัญชีตามปีงบประมาณที่ได้รับอนุมัติ ในกรณี  
ไม่มีธนาคารที่เป็นรัฐวิสาหกิจซึ่งตั้งอยู่ในพื้นที่ ให้นำฝากธนาคารพาณิชย์ที่คณะกรรมการกำหนด

ดอกผลที่เกิดจากการฝากเงินตามวรรคก่อนให้คณะนำส่งกองคลังภายใน ๑๔ วัน นับตั้งแต่วันสิ้นปีงบประมาณ”

**ข้อ ๔** ให้ยกเลิกข้อความในข้อ ๗ แห่งระเบียบระเบียบมหาวิทยาลัยธรรมศาสตร์ ว่าด้วย  
การใช้จ่ายเงินอุดหนุนการวิจัยที่ได้รับจากเงินงบประมาณแผ่นดิน พ.ศ. ๒๕๔๙ และใช้ข้อความต่อไปนี้แทน

“ข้อ ๗ การจ่ายงวดเงินวิจัย

ให้คณะจ่ายเงินแก่หัวหน้าโครงการวิจัยเป็น ๓ งวด ดังนี้

(๑) งวดแรก เป็นเงินจำนวนร้อยละ ๔๐ ของเงินอุดหนุนการวิจัยที่ได้รับอนุมัติกำหนดจ่ายให้เมื่อคณะได้รับอนุมัติเงินงวดวิจัยตามข้อ ๕ วรรคหนึ่ง

(๒) งวดที่สอง เป็นเงินจำนวนร้อยละ ๔๐ ของเงินอุดหนุนการวิจัยที่ได้รับอนุมัติกำหนดจ่ายให้เมื่อส่งรายงานความก้าวหน้าของโครงการวิจัยภายในระยะเวลาที่คณะกรรมการกำหนดขึ้นตามความเหมาะสมของแต่ละโครงการวิจัย

(๓) งวดที่สาม เป็นเงินจำนวนร้อยละ ๒๐ ของเงินอุดหนุนการวิจัยที่ได้รับอนุมัติกำหนดจ่ายให้เมื่อจัดส่งรายงานวิจัยฉบับสมบูรณ์และส่งหลักฐานในการเสนอขอตีพิมพ์บทความวิจัยเรียบร้อยแล้ว”

**ข้อ ๕** ให้ยกเลิกข้อความในข้อ ๑๕ แห่งระเบียบมหาวิทยาลัยธรรมศาสตร์ ว่าด้วยการใช้จ่ายเงินอุดหนุนการวิจัยที่ได้รับจากเงินงบประมาณแผ่นดิน พ.ศ. ๑๕๔๙ และใช้ข้อความต่อไปนี้แทน

“ข้อ ๑๕ การประเมินผลงานวิจัย

ในการพิจารณาผลงานวิจัยตามข้อ ๑๔ คณะกรรมการกำหนดหรืออาจมอบหมายให้คณะกำหนดตัวผู้อ่านซึ่งเป็นผู้ทรงคุณวุฒิในสาขาที่เกี่ยวข้อง เพื่อประเมินผลการวิจัย ถ้าเห็นควรแก้ไขให้หัวหน้าโครงการวิจัยแก้ไข และจัดส่งรายงานวิจัย พร้อมบทความสรุปผลงานวิจัยเพื่อการเผยแพร่จำนวน ๒ ชุด พร้อมแผ่นบันทึกข้อมูลที่บันทึกผลงานวิจัย รหัสผ่าน (ถ้ามี) ต่อคณะกรรมการภายในระยะเวลาที่คณะกรรมการกำหนด”

ประกาศ ณ วันที่ ๒๙ กันยายน พ.ศ. ๒๕๕๑

(ดร.สุเมธ ตันติเวชกุล)

นายกสภามหาวิทยาลัย